Վագուլա (լիճ)

Վագուլա (, հին՝ Վագգոլա), լիճ Էստոնիայում։ Տեղակայված է Վիրումաա նահանգում՝ Վիռու քաղաքից 2 կմ դեպի արևմուտք։ Լճի միջով անցնում է Վիհանդու գետը։ Գետի հոսանքով 2 կմ դեպի ներքև տեղակայված է Տամուլա լիճը։

Վագուլա լճի ափին են տեղակայված Յավերե, Ռոոզիզարե և Յուբա գյուղերը։ Լճի հարավային ափի մոտ է գտնվում Վագուլա երկաթուղային կայարանը։

Լճի մակերեսը կազմում է 518,7 հա։ Երկարությունը արևելքից դեպի արևմուտք կազմում է 4,6 կմ, լայնությունը՝ 1,7 կմ։ Ամենամեծ խորությունը 11,5 մ է, միջին խորությունը՝ 5,2 մ։ Ափերը ցածր են, մեծ մասամբ ավազային կամ խճային։ Լճի ջրի մակարդակը 1934 թվականին նվազել է ավելի քան մեկ մետրով։ Ներկայում լիճը տեղակայված է ծովի մակարդակից 69,2 մ բարձրության վրա։ 1974 թվականին ակստեղ կազմակերպվել է «Վագուլա» ձկնաբուծական տնտեսությունը։

Լճում բնակվում են տարբեր տեսակի ձկներ՝ բրամ, պերկես, աքերին, մանրածածան, գայլաձուկ, յազ, գետածածան, կարմրախայտ, գետային օձաձուկ, լին, շիղաձուկ, գետային քարադիազ և այլն։ Ջրլող թռչուններից լճի ափերին բնադրում են մեծ սուզակներ, սև փարփարներ, կռնչան բադեր, հողամաղիկներ, թշշան կարապներ և այլն։ 1960-ական թվականների սկզբի տվյալներով՝ լճի ձկնամթերքը շատ չէր՝ շուրջ 20 կգ/հա։ Մասնագետները լիճը դասում են մեզոտրոֆիկ լճերի շարքում։

Վագուլա լիճը հանգստի սիրված վայր է։ Այստեղ պարբերաբար անցկացվում են ձկնորսության մրցույթներ։

XX դարի սկզբին Վագուլա լճի մոտ հայտանբերվել են բրոնզե հնագույն իրեր, որոնցից պահպանվել է հինգերորդ դարի ճարմանդ՝ պատրաստված կարմիր ու սպիտակ էմալից, և հարթ լծաղեղ։ Լճում գտնվել են նաև մամոնտի ու զուբրի ոսկորներ։

Ծանոթագրություններ

Գրականություն
 Aare Mäemets. Eesti NSV järved ja nende kaitse. Tln., 1977
 Вага А. Я. Летний планктон озёр Тамула и Вагула. Тарту. 1923.

Էստոնիայի լճեր
Եվրոպայի լճեր